Oorskot van Mandela-kinders weer opgegrawe - Maroela Media
Die oorskot van drie van oudpresident Nelson Mandela se oorlede kinders is Woensdagaand gevind nadat die polisie ŉ pik gebruik het om die hekke na Mandela se kleinseun Mandla se woning oop te breek om die oorskot op te grawe.
Lt.kol. Mzukisi Fatyela, woordvoerder van die polisie, sê die drie se oorskot is in ŉ ongemerkte area gevind en na die lykshuis geneem om uitgeken te word. Dit is gedoen nadat regter Lusindiso Pakade Woensdag beslis het dat Mandla se aksies “skandalig” en “boos” was en dat die oorskot van Mandela se drie oorlede kinders teruggeskuif moet word van Mvezo na Qunu. Mandla het die oorskot van sy pa en Mandela se oudste seun Makgatho Mandela, Mandela se eerste dogter Makaziwe Mandela en Mandela se tweede oudste seun Madiba Thembekile in 2011, sonder die goedkeuring van die familie, van Qunu na Mvezo geskuif. Mandla sal vandag ŉ mediakonferensie hou in Mvezo.
Oudpres. Mandela in intussen steeds in ŉ kritieke maar stabiele toestand in die hospitaal nadat hy op 8 Junie vir ŉ voortdurende longkwaal opgeneem is.